Nederlandse stad wil vleisadvertensies verbanHaarlem wil dalk ook advertensies van kitskoskettings verban. (Foto: Unsplash) Die Nederlandse stad Haarlem wil advertensies vir die meeste vleissoorte verbied – glo weens die impak van veeboerdery op klimaatsverandering. Dié stad, met ongeveer 160 000 inwoners, het ingestem om vanaf 2024 advertensies vir vleis afkomstig van industriële boerderye, op openbare plekke soos busse, skuilings en skerms te verbied. AFP berig dat dié stap al in November deur die stadsraad goedgekeur is, maar eers verlede week onder die publiek se aandag gekom het toe ’n raadslid aangekondig het dat hy advertensie-agentskappe amptelik daarvan in kennis gestel het. “Dit sal die eerste stad in Nederland – en eintlik Europa én die wêreld – wees wat ‘slegte’ vleisadvertensies op openbare plekke verbied,” het Ziggy Klazes, raadslid van die GroenLinks-party wat die mosie opgestel het, gesê. Sy voer aan dit is strydig met die stad se politieke siening “om geld te verdien deur die stad se openbare ruimtes te verhuur om produkte te bemark wat aardverwarming versnel”. Amsterdam en Den Haag het reeds advertensies vir lugreise, petrolaangedrewe motors en fossielbrandstowwe verbied, maar nou gaan Haarlem vleis tot dié lys voeg. Volgens Klazes raak die vleisverbod “alle goedkoop vleis afkomstig van industriële boerderye”. “Wat my betref, sluit dit advertensies van kitskoskettings in.” Die stad het egter nog nie besluit of advertensies vir organiese vleis verbied sal word nie. Haarlem se verbod kom boonop op ŉ sensitiewe tyd vir Nederland wat al maande lank onder betogings deur boere deurloop. Maroela Media het vroeër berig dat boere woedend is oor die regering se planne om stikstofvrystelling te verminder deur onder meer 5 000 plase uit te koop. Boere het vroeër gesê hulle “sal die hele Nederland sluit” uit ontevredenheid oor die saak. Jaco Kleynhans, hoof van internasionale skakeling by die Solidariteit Beweging, het Woensdag aan Maroela Media gesê die verbod word eintlik deur ŉ klein minderheid in Nederland gedryf wat teen die landboubedryf gekant is. Kleynhans sê statistieke dui aan dat minder as 5% van mense in Nederland glad nie vleis eet nie. “Dis eintlik ŉ baie klein minderheid, maar daar is ook ŉ redelike aktivistiese groep in die parlement wat veral teen boerdery met diere (onder meer skape en beeste) gekant is. Dis natuurlik ook dié mense wat reëls probeer instel dat boere hul kuddes minder moet maak.” Kleynhans voorspel dat ŉ hewige debat oor dié kwessie nog voorlê. Die vleisverbod is verder gekritiseer deur die Nederlandse vleisbedryf en sommige politieke partye wat dit as ’n vorm van sensuur en stigmatisering van vleiseters beskou. “Om advertensies om politieke redes te verbied, is amper diktatoriaal,” het Joey Rademaker, ’n Haarlem-raadslid vir die regse BVNL-party, in ’n verklaring gesê. Die Nederlandse vleisbedryfliggaam, die Centrale Organisatie voor de Vleessector, het gesê Haarlemse owerhede “gaan te ver om mense te vertel wat die beste vir hulle is”. Dié liggaam het onlangs sy eie veldtog genaamd “Netherlands Meatland” van stapel gestuur om die eet van vleis te bevorder. Bykomende bron: AFP